《戏效刘苕溪十二辰歌》
宋代·林希逸

华门鼠忧多唧唧，我贫不厌瓜牛窄。痴人虎视欲眈眈，我宁老牛兔园册。

莫愁龙具苦酸寒，等为蛇跗祇瞬息。试问蓝关马不前，何似金华羊可叱。

娇羞已笑沐猴冠，卑栖那更争鸡食。掉头一任犬狺狺，掩耳莫听猪嚄嚄。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。